safouaneb/arywiki huggingface dataset:
زنقة كونطاكت

زنقة كونطاكت هو فيلم درامي مغريبي د سماعيل لعيراقي خرج ف 2020. خرج لفيلم ف سينيما ف فرانصا ف 3 نونبر 2021، ؤ موراها ف لمغريب ف 1 دجنبر. لقصة. ف دارلبيضا، عاود رجع روك سطار لقديم لارسن سنايك ل مدينتو لاصلية فين غادي يتلاقا ب رجاء، بنت كاتدور ف زناقي ؤ عندها صوت واعر. غادي يتحابو بجوج، ؤ كل واحد فيهم غادي يحاول يبعد من لمشاكل ديالو — هو من لحشيش ؤ هي من لعيشة ف زنقة — ؤ غادي تجمعهوم لموسيقا باش يتجاوزو لمشاكل لي عندهم. لپوليميك ؤ لمنع. عام مورما خرج لفيلم ف لقاعات د سينيما ف لمغريب، قرر لمركز سينيمائي لمغريبي ف اكتوبر 2022 باش يمنع لعرض ديالو لاغراض تيجارية ؤ تقافية، ؤ يحّبس لاكارط لميهانية ديال لمخرج ديالو بسباب تخدام موسيقا د لموغنية مريم منت حسان كاتدعم فيها لپوليزاريو ؤ كاتقيس لمقدسات ديال لبلاد. جا لقرار شهر بعد ما ربح لفيلم لجايزة لكبيرة ف لمهرجان لوطني د لفيلم ف طانجة.
محمد الخضيري

محمد الخضيري (مزيود ف 1986) هوّا كاتب ؤ صحافي ؤ طرجمان مغريبي. كان خدا دّيپلوم ديالو من لمعهد لعالي د لاعلام ؤ تّيصال، ؤ عندو عاداد د لمؤلفات منهوم رواية ب دّاريجة ب عنوان "لحي ولاف"، ؤ طرجامة ديال رواية د احمد البوعناني (سّبيطار) ل لعربية ب عنوان "المستشفى". كان خدم معا نيشان ؤ جورنال لبناني "الاخبار"، ؤ ترشح ل جايزة لاطلس لكبير ف 2016.
لمياء الخلوفي

لمياء الخلوفي كاتيبة ؤ صحافية ؤ سيناريست مغريبية. عندها مجموعة د لمقالات لمنشورة ب لاضافة ل كتوبا ؤ سيناريوات د افلام.
عبد الرحيم أولمصطفى

عبد الرحيم اولمصطفى كاتب ؤ موطرجيم مغريبي، اصلو من تارودانت ؤ مهاجر ل المانيا، ساكن ف برلين. كان تخرج من لمعهد لعالي د لفن لمسراحي و تّنشيط تّقافي ف لمغريب، ؤ مشا موراها ل المانيا، ؤ قرا لالمانية ؤ لمسرح ف مدون كاصل ؤ ايرلانݣن، ؤ خدا ماسطر من جاميعة لفنون د برلين. اولمصطفى عندو طرجمات ديال اعمال من لعربية ل لالمانية، ؤ خدام كا خابير ف لپيداݣوجيا جّتيماعية ؤ تّربية لفنية. كان ساهم ف تاسيس مهراجانات تقافية ؤ مسراحية ف لمغريب ؤ المانيا ؤ فرانسا.
عبد المالك المومني

عبد المالك المومني (مزيود ف 1951 ف قرية عين رݣادة حدا بركان) هوّا كاتب ؤ شاعير مغريبي ؤ كان ؤستاد د تّعليم لعالي ف جاميعة بن طفيل. عندو عاداد د لمؤلفات منها روايات ؤ ابحات اكاديمية. حياة ؤ كاريير. عبد المالك المومني خدا لباك ديالو ف وجدة ف 1971. خدا ليصونس ف لادب لعربي من جاميعة محمد بن عبدالله ف فاس ف 1976، ديپلوم د لميتريز ف لادب لعربي لقديم ف 1982، ؤ ديپلوم ف تكوين لاساتيدة ف 1983. خدا ماسطر ديالو من نفس لكلية ف فاس ف 1988 علا موضوع "شعر السجون في المشرق العربي من البعثة حتى القرن الثالث الهجري" (شيعر د لحباسات ف لمشرق من لبدية د لاسلام حتال لقرن تالت لهيجري). ؤ دوكتورا ديال دّولة من جاميعة محمد لّول ف وجدة ف 2004.
محمد المدلاوي المنبهي

محمد المدلاوي المنبهي (مزيود ف 1949 ف ايݣودار منابهة ف سوس) هوّا لانݣويست ؤ كاتب مغريبي، ؤ ؤستاد باحيت ديال لّانݣويستيك ف جاميعة محمد لخاميس ف رّباط. عندو عاداد كبير د لكتوبا ؤ لابحات علا لّوغات ؤ تّقافة لمغريبية بشكالها ؤ مؤتيراتها (عربية، امازيغية، يهودية، اندالوسية). حياة ؤ كاريير. كان ؤستاد ديال مادة د جّتيماعيات، ؤ موراها ؤستاد د لعربية ف ليسي لالة اسماء ف وجدة. كان ؤستاد جاميعي ؤ باحيت ف جاميعة محمد لّول ف وجدة من 1978 تال 2003. تماك قرّا مجموعة د لمواد منها لعربية، فيقه لّوغة، لّانݣويستيك ؤ لعبرية، ؤ كان نايب ديال عاميد لكلية من 1995 تال 1999. ف 1999، مشا ف مهمة ل لمركز لوطني ل لبحت لعيلمي ف پاري. ف 2002 نضم ل لمعهد لملكي د تّقافة لامازيغية. ف 2012، كان خدا جايزة احسن بحت منشور ف جاميعة محمد لخامس سّويسي، ؤ جايزة لمغريب د لكتاب علا كتابو "رفع الحجاب عن مغمور الثقافة والاداب". اعمالو. محمد المدلاوي عندو 9 د لكتوبا نشرهوم بشكل فردي، ؤ 8 معا كتّاب ؤ باحيتين خرين، ؤ عاداد كبير د لابحات منشورين ب لعربية ؤ لفرانساوية ؤ نّݣليزية. من بينهوم:
عبدالرحيم يوسي

عبدالرحيم يوسي (مزيود ف 1943) هوّا ؤستاد باحيت ؤ موطرجيم مغريبي. عندو عاداد كبير د لابحات لاكاديمية، ؤ طرجم كتاب لامير صّغير ديال انطوان دو سانت اكزوپيري ل دّاريجة. كان ؤستاد ديال نّݣليزية ؤ لّانݣويستيك ف جاميعة محمد لخامس سويسي.
لعياشي لعدراوي

لعياشي لعدراوي، تولد ف 4 فبراير 1972، هوا باحيت ؤ موطرجيم مغريبي من لجيل تّالت ديال لموطرجيمين لمغاربا من لعبرية. عندو طّرجامات ديال مقالات، قيصاص ؤ روايات من لعبرية ل لعربية، ؤ مؤخرا علن علا مشروع ديال طرجامة مسراحية ل دّاريجة. لاعمال ديالو مركزة تقريبا بشكل كامل علا لاداب ديال لكاتب لمغريبي ليهودي ݣابرييل بن سمحون. من 2007 تال 2009، كان لعدراوي دار ماسطر د دّيراسات سّامية ؤ موقارنة لاديان، ؤ ف 2015، خدا دّوكتورا ديالو ف كلية الاداب و لعولوم لانسانية سايس ف فاس.
لحرية (جورنال مغريبي)

لحرية (ب لحروف لعبرية אלחוררייא⁩⁩، ب لحروف لّاتينية El Horria، ب لفرانساوية La Liberté) هوّا جورنال مغريبي كان كيصدر ف طانجا، مكتوب ب دّاريجة ليهودية ب حروف عبرية، ؤ ب لفرانساوية. لمؤسس ديالو هوّا سليمان بنحيون لي كان ايضا مول دار طّباعة لي كاتطبعو ؤ كاتوزعو. جّورنال بدا ف 18 يونيو 1915 ؤ خرجات نّمرة لّخرة ديالو ف 4 غشت 1922، شهورا بعدما ما مات لمؤسس ديالو، ب مجموع ديال 105 د نّماري. وخا رسمياً جّورنال كان سيماني، كان شي سيمانات ماكيخرجش بسباب صّعوبات لمادية لي كان كيعاني منها. لڤيرسيونات لي ب دّاريجة ؤ ب لفرانساوية ديال جّورنال ماكانش فيهوم نفس لمحتوى. لڤيرسيون ب لفرانساوية كانت مركّزة علا لكميونيتي د ليهود ف طانجا، ؤ كانت پلاطفورم ل لموتقافين ليهود طّانجاويين، بينمّا لڤيرسيون ب دّاريجة ليهودية كانت موجّهة ف معلوماتها كتر ل ليهود لي كاينين ف مدون خرين ف لمغريب، ؤ فيها معلومات قلال علا ليهود د طانجا. هادشي يقدر مبدئيا يدل علا لجمهور ديال كلا ڤيرسيون، ولاكين ف لواقع ماكاينين حتا معلومات علا لبلايص فين كانت كاتّوزع ؤ كاتباع كلا وحدة فيهوم. جّورنال د لحرية كان كيعتابر راسو مودافيع علا لحقوق ديال ليهود لمغاربا. ؤ كانو فيه خبار علا ليهود ف لعالام، ؤ معلومات علا سّياسة صّهيونية ؤ لانشطة لي ضايرين ف فلسطين. ؤ كان كيدافع علا صّهيونية بلا مايقحم راسو ف نيقاشات عليها، ؤ عندو توجه مساند ل لفرانسيس، ؤ تلقا حتا بعض دّعم لمادي من عندهوم. وخا داكشي لحالة لمادية ديال جّورنال بقات كاتكرف حتا تسد ف مرة ف 1922.
طرد د لمغاربة من لجزاير

ف 18 دجنبر 1975، ف نهار لوّل د لعيد لكبير، امر رايس لجزايري هواري بومديان باش يجريو علا ݣاع لمغاربة من لجزاير، شي لي خلا يتطرد 350 الف مغريبي. هاد طرد جا كا جواب علا لمسيرة لخضرا لي تدارت ف صحرا. هاد طرد، لي كاتسميه لحوكومة لجزايرية ب سمية-لكود "لمسيرة لكحلة"، كان تكلف بيه عبدلعزيز بوتفليقة لي كان ديك ساعة وزير د لخاريجية د لجزاير. تقريبان 45 الف فاميلة جراو عليها؛ نيسبة كبيرة منهم كانو عايشين ف لجزاير لكتر من عشر سنين. طرف كبير من هاد لمغاربة كانو عايشين عيشة مزيانة قبل مايجريو عليهم. بزاف د لفاميلات تفرقو؛ لمغاربة لي تجوجو ب جزايرين ماجراوش عليهم ولاكين ناس من فاميلاتهم تطردو. بزاف د لمغاربة مازال ماعاودو تلاقاو ب فاميلاتهم حتال دابا. من بين نّاس لي جراو عليهم، كانلقاو صّحافية قائمة بلعوشي.
تيفاقية د تطبيع بين لمغريب ؤ إسرائيل

تّيفاقية د تّطبيع بين لمغريب ؤ اسرائيل هيّا تّيفاقية لي سناها لمغريب معا اسرائيل ف 22 دجنبر 2020. هاد تّيفاقية كانت علنات عليها لحوكومة د لميريكان ف 10 دجنبر 2020، لي ب موجب ديالها غادي تولي لعلاقات بين لمغريب ؤ اسرائيل غادية بشكل طابيعي ؤ علني، بما فيها رحلات ب طّيارة موباشيرة بيناتهوم، تّعاون لقتيصادي ؤ لعسكاري، ؤ حلان بيروات ديال تّواصل ف لبلدان بجوج باش يحققو "علاقة د صداقة ديپلوماسية ؤ سلمية". ف اطار هاد تّيفاقية، عتارف لمغريب بشكل رسمي ب دّولة د اسرائيل، ؤ لميريكان عتارفات ب سّيادة د لمغريب علا صّحرا لمغريبية، معا دعم ديال لموخطاط د لحوكم دّاتي لي قتارحو لمغريب، كا حل واحيد د نّيزاع د صّحرا. ب هاد تّيفاقية، نضم لمغريب ل مجموعة د لبلدان ف شمال افريقيا ؤ شرق لاوسط لي ديجا عتارفات ب اسرائيل ؤ سنات تّطبيع معاها، لي منهوم لبحرين، لامارات، مصر، لاردن، ؤ سّودان. صونداج دارتو مؤسسة لباروميطر لعربي ف 2021 بيّن بلي 41% د لمغاربا كيساندو تّطبيع معا اسرائيل، موقابيل 28% لي رافضين، ؤ 33% ماعندهومش ري ؤلا ماعطاوش رّي ديالهوم.
ليبيرالية

ليبيرالية هي فلسافة سياسية ؤ اخلاقية كتقوم على لحرية، لختيار ديال المحكوم ؤ لمساواة قدام لقانون. ليبيراليين كيتبناو بزاف ديال لاراء على حسب لفهم ديالهم لهاد لمبادئ، ولكن عامةً كيدعمو لحقوق لفردية (بما فيها لحقوق لمدنية و حقوق لانسان)، ديموقراطية، لعلمانية، حرية تعبير، حرية صحافة، حرية دين ؤ قتيصاد سّوق. لون صفر هو لون سياسي لمرتابط كتر ب ليبيريالية.
محافظية

لمحافظية هي فلسافة تقافية، جتيماعية ؤ سياسية، لي كتسعى باش تنشر ؤ تحافظ على لمؤسسات تقليدية الجتماعية. لمبادئ لمركزية ديال لمحافظية تقدر تختالف علا حساب لقيم تقليدية ولا لممارسات ديال التقافة ؤ لحضارة لي كتبان فيها. ف تقافة لغربية، لمحافظين كيسعاو باش يحافظو على بزاف ديال لمؤسسات بحال الدين لمنظم، لحكومة لبرلمانية، حقوق لملكيةسيادة لقانون، لاريسطوقراطية، و لمالاكية. لاتباع ديال لمحافظية غالبا مكيعارضو لحداتة ؤ كيسعاو يرجّعو لقيم تقليدية.
نور لمغريب (جورنال مغريبي)

نور لمغريب ولا نور لغرب (ب لعبرية אור המערב، "ؤر هاماعراڤ"، ب لفرانساوية La Lumière du Maroc ولا Lumière de l'Occident) هوّا جورنال مغريبي شهري كان كيخرج ف كازا مابين 6 نونبر 1922 ؤ 1 اكتوبر 1924. هاد جّورنال كانو كيصدروه لخوت حاديدا، لي كانو يهود مغاربا، ب دّاريجة ليهودية مكتوبة ب لحروف د لعبرية، ؤ كانو كيمتالكو مكتابة ؤ دار د نّشر. بسباب تّوجه صّهيوني ديال جّورنال سدّوه سّلطات ف 1924. خرجو منو 21 نمرة، ب مجموع ديال 52 صفحة.
حاييم بن عطار

حاييم بن موشي بن عطار (مزيود ف 1696 ف سلا، مات ف 7 يوليوز 1743 ف لقدس) هوّا حاخام يهودي مغريبي كيتّعتابر من اعضم لحاخامات لي دازو ف لمغريب، ب فضل لكتابات ديالو ف شرح تّورا، ؤ لاعمال ديالو على تّلمود ؤ لكابالا، ؤ كيتّعتابر من رّواد ديال لحاراكة لحاسيديمية، لي هيّا حاراكة روحانية يهودية. كينتامي ل لفاميلة د بن عطار، لي هيّا فاميلة يهودية مغريبية اصلها من لاندلس.
خبارات على خوانينا ف إسرائيل و ف دياسپورا

خبارات على خوانينا ف اسرائيل و ف دّياسپورا (ب دّاريجة ليهودية כבאראת עלא כואננא בארץ ובגולה) هوّا جورنال مغريبي سيماني كان موجّة ل لمغاربا ليهود ؤ كان كيصدر ف كازا ب دّاريجة ليهودية مابين 4 يناير 1947 ؤ 28 ابريل 1956. هاد جّورنال كان عندو توجه صهيوني، ؤ كان كيحاول يغري ليهود د لمغريب باش يساهمو ف تطوير لقتيصاد ديال اسرائيل، ؤ كيشجعهوم باش يهاجرو تماك. كانت كايتوزّع فابور ف سّيناݣوݣات (معابد د ليهود) نهار جّمعة، ؤ ستعمل دّين كا غطا باش ينشر لپروباݣاندا صّهيونية. خرجو منو 199 نمرة ب مجموع ديال 211 صفحة. لمؤسس ديال جّورنال هوّا حاييم نحماني (ؤلا نشماني) لي اصلو من سطات، ؤ كان هاجر ل كازا ف عوام 1920، باش يخدم ف لبيزنيس. ف لبدية جّورنال كان كيتّنشر بشكل لامنتانضم ؤ محدود، حيت كان ناقصو تّمويل. ف غشت 1949، غادي يكون نحماني ف زيارة ل اسرائيل ؤ غادي يتلقا دعم من صّندوق لقومي ليهودي، لي غادي يخلي جّورنال يبدا يخرج كلا سيمانة. على حساب رافاييل افيتال، لي كان ف داك لوقت ناشط صهيوني ؤ ؤستاد د لعبرية ف صفرو، جّورنال كان كيتّقرا ف سّيناݣوݣ معا لقراية لؤسبوعية د تّورا، ؤ كيدوّزوهوم نّاس من يد ل يد. ملي كانو نّوساخ لي جاو من كازا ماكيكفيوش كانو نّوشاطا لمحليين كيطبعو نوساخ جديدة. فاش هاجر نحماني ل اسرائيل ف 1954، غادي يولي ليديتور د جّورنال هوّا لحاخام مرداخاي لمالح، ؤ ملي مات لحاخام، خدا بلاصتو يشيل بوسكيلة لي كان موعلّيم ؤ شاعر يهودي مغريبي ؤ رائيس ديال لجمعية لعبرية د كازا. مورما خدا لمغريب سّيتقلال ديالو ف مارس 1956، بوسكيلة هاجر ل اسرائيل، ؤ جّورنال حبس ف مرة.
يشيل بوسكيلة

يشيل بوسكيلة (مزيود ف 1921 ف قرية حدا مراكش، مات ف 1990 ف بير سبع ف اسرائيل) كاتب ؤ ؤستاد يهودي مغريبي. فاش كان صغير نتاقل معا واليديه ل كازا، ؤ قرا تماك ف مدراسة ميݣان داڤيد ؤ مدراسة كيتير تورا. ف 1938 ولّا ؤستاد د لعبرية ؤ تّاريخ ف مدراسة ميݣان داڤيد ؤ مدراسة ام هابانيم. ف 1946 بدا كيقري ف مدراسة تابعة ل لحتيلاف ليهودي لكوني ف كازا. ف 1942، لجمعية د ميݣان داڤيد اسسات لجمعية لعبرية د كازا، لي ولا بوسكيلة رائيس ديالها. ؤ كان ايديتور ديال جّورنال خبارات على خوانينا، ف سّنوات لّخرة ديالو، ؤ لي كان كيصدر ب دّاريجة ليهودية، ؤ عندو توجه صهيوني. ملي ناضت لحرب د اسرائيل ف 1948، حبسو لانشطة د لجمعية، ؤ ماعاودات تحلات تال 1952. لجمعية د لعبرية كانت كانضّم موسابقات ف لاداب لعبري كلا عام، لي كانو فيها موشاركين من لمغريب كامل. ب حوكم دّور ديالو ف لجمعية، بوسكيلة كانت عندو معرفة ب حاييم نحماني، لي هوّا لمؤسس ديال جّورنال خبارات على خوانينا. ف 1944، كان نشر كتاب ب عنوان Toldot Ramba ve-Rashbi (تاريخ لحاخامات مائير ؤ شمعون) لي هوّا كتاب كيقدّم لّوغة لعبرية ؤ تّاريخ د ليهود ل لمغاربا ليهود لي ماكيعرفوهومش مزيان، ؤ مكتوب ب لعبرية معا طرجامة ب دّاريجة ليهودية. ف تّقديم ديال لكتاب، عطا نصائح ل لاساتدة د لعبرية ف ما كيتعلق ب لميطودولوجيا ؤ لاراء ديالو على تدريس لعبرية لحاديتة. لكتاب تّطبع ف لمطباعة د موشي عمار ف كازا. ف 1950، كان شارك ف مؤتمر ديال لاساتدة د لعبرية ف لقدس، ؤ ف نفس لعام خدا ديپلوم من لجامعة لعبرية لي كاينة ف نفس لمدينة. دار عاداد د لابحات لي نشرهوم ف جورنالات عيلمية ديال لعبرية. ف 1956، هاجر ل اسرائيل، ؤ ب سباب هادشي نيت تسدات لجمعية ؤ جّورنال. ستاقر ف بير سبع، لي بقا كيمارس فيها لمهنة ديالو كا ؤستاد د لعبرية. ف 1990 مات ؤ تّدفن ف نفس لمدينة.
يسار المهدي مخلوف

يسار المهدي مخلوف (مزيود ف 23 اكتوبر 1982 ف مكناس) هوّا كاتب ؤ موطرجيم مغريبي، خرّج عاداد د لكتوبا ب دّاريجة. عندو هتيمام ب لّاهوت لمسيحي ؤ ليهودي. قرا تّسويق سّياحي ف مراكش ف 2002. ف 2005 هاجر ل فرانسا ؤ ستاقر ف پاري فين قرا لعلاقات دّولية. كان خدّام متطوع ف عاداد د لمونضمات، بحال لجمعية لمغريبية د حقوق بنادم كا مسؤول د تّواصل، جمعية لعون لكاطوليكي لي خدم فيها كا موطرجيم، ؤ جمعية ريسطورات لقلب ف پاري لي عاون فيها ف توزيع لموساعدات ل لّاجئين. ؤ كان عضو ف لمونضامة لّاحوكومية سّلام دابا. ؤ تعاون معا مونضّمات ؤ متاحف لي كاتهدف ل حماية تّرات ليهودي ف لمغريب. كيهضر ب بزاف د لّوغات، منها نّݣليزية، لعبرية ؤ لفارسية، ؤ عندو هتيمام ب لّوغات سّامية لقديمة.
لطيفة أخرباش

لطيفة اخرباش (مزيودة ف 20 يوليوز 1960 ف تطوان) هيا سياسية ؤ صحافية مغريبية. شغلات مناصب ف مؤسسات اعلامية ؤ حوكومية، منها منصب ديال كاتيبة دولة ف حوكومة لفاسي، ؤ مناصب ديپلوماسية كا سافيرة د لمغريب ف عاداد د لبلدان. لكاريير. خدات لباك ديالها ف 1978 ف شعبة د صيونص ماط ف مراكش، ؤ دارت لقراية لجاميعية ديالها ف لمعهد لعالي د صّحافة ف رّباط، ؤ موراها لمعهد لفرانساوي د صّحافة ف فرانسا لي تابع ل جاميعة پاري 2، فين خدات دّوكتورا ديالها. بدات لطيفة اخرباش لكاريير ديالها كا صحافية ف جّورنال ليومي المغرب ف 1981، ؤ موراها ف مجلة لاڤي ايكو من 1991 تال 1995. من 1993 تال 2000 كانت مومتيلة ديال لمغريب ف رّيزو لاورومغاربي د تّكوين ف خدامي د تّيصال لي دارتو لّجنة لؤروپية. كانت ايضا ف لفترة مابين 1992 و 1999 شادة منصب ديال مستشارة د مشروع ف مؤسسة فريديريش ناومان، و نشّطات بين عامي 1990 و2003 ورشات و دورات ديال تّكوين ف مجال تّيصال. كانت ؤستادة ف لمعهد لعالي د لاعلام و تّيصال، ؤ ف 10 شتنبر 2003 عيّنها لماليك محمد سّادس موديرة ديال نفس لمعهد. من 2005 تال 2007، كانت موديرة تحريرية ديال جورنال لامل، لي كان جورنال جيهاوي كيصدر ب دّاريجة ف سلا. ف مارس 2007، ولّات موديرة د لاداعة لمغريبية. مابين 15 اكتوبر 2007 ؤ 2012 كانت كاتيبة د دّولة ف ويزارة لخارجية ف لحوكومة ديال عباس لفاسي. ف 2013 ولات سافيرة د لمغريب ل بلغاريا، ؤ ف 2016 سافيرة د لمغريب ف تونس. ف 3 دجنبر 2018، تعيّنات اخرباش موديرة ديالت لهياة لعالية د تّيصال سّمعي لباصاري. لالة اخرباش مجوجة ؤ عندها تلاتة د لوليدات.
حاييم نحماني

حاييم نحماني، تولد ف فبراير 1902 ف سّطات ؤ مات ف 1984 ف كفار سابا، كان تاجر د جّملة ف دارلبيضا. ف لّول د تلاتينات، خدم وكيل تقافي باش يروج ل لقراية د لوغة لعبرية، ؤ كان كيمتل لحراكة لمزراحية ف لمغريب. كان كينشر جورنال خبارات على خوانينا ف اسرائيل و ف دياسپورا لي كان كيتفرق ف سيناݣوݣات ف لويكاند، ؤ طرجم كتاب "تاريخ يهود د لمغريب" ب دّاريجة ليهودية. حياتو. تولد نحماني ف فبراير 1902 ف مدينة سّطات ف لمغريب، لي بعيدة ب 80 كيلوميتر تحت دارلبيضا. ملي كان صغير، كان كيقرا ف بلايص د تعليم تّقليدية، ؤ ف ليل كان كيقرا لفرانساوية ؤ لمواد لعامة. هاجر ف شبابو ل دارلبيضا فين خدم تاجر د لݣرو د سلاعي د ديور جايبينها من فرانصا ؤ روسيا. ف نص د تلاتينات، ملي كبر نشاط صهيوني ؤ لعيبري ف لمغريب، خدا نحماني دور مركزي فيه. ف لول، شارك ف لجنة تنضمية د لجمعية لمركزية د تفراق لوغة لعيبرية ف دارلبيضا - "نجمة داود". ف لحرب لعالمية تانية، اسس جمعية اخرا د تفراق لعيبرية سميتها "حباب لوغة". ف اطار لجمعية، نضم ف دارو ؤ ف سيناݣوݣ لي كيملك، جتماعات ؤنݣ شباط شارك فيهم شاعر لحاخام ديڤيد بوزاݣلو، ؤ اشر حسين، لي ولا عضو د لكنيست من بعد معا حيزب ماپاي. زيادة علا هاد لجمعية، دار مؤسسة ماشي رسمية د دراسات لعيبرية ف دارو. ف هاد لمؤسسة، بانت شخصية د بنت نحماني، دينا، لي خدمات سكرتيرة د بّاها، ؤ لعبات دور نشيط ف لقراية د لاخبار ؤ لخطبات ل لجمهور. ف 1954، هاجر نحماني معا فاميلتو ؤ عاش ف كفار سابا. خدم ف اسرائيل كا عضو ف حراكة هاپويل هامزراحي، ؤ عاون ف لحريݣ ؤ لمجيب د ليهود لمغاربة، ؤ كبّر نشاط ديالو بين ليهود لمغاربا ف اسرائيل. توفا حاييم نشماني ف 1984. لاعمال. نحماني دار طرجامة ديال طرف من كتاب على تاريخ لمغاربا ليهود من لفرانساوية ل دّاريجة ليهودية، لي كان اصلاً كاتبو اسحاق داڤيد عبو، لي كان رائيس جّماعة د ليهود ف رّباط، ؤ من بعد ف كازا.
عبد لفتاح كيليطو

عبد لفتاح كيليطو (بلامازيغية: ⵖⴱⴷⵍⴼⴻⵜⴰⵃ ⴽⵉⵍⵉⵟⵓ - تولد ف 10 ابريل 1945 ف الرباط)، كتاتبي و استاد جامعي مغريبي متخصص ف لادب لعربي لقديم. عندو بزاف د لكتوبا بلعربية و لفرانساوية، و قرّا ف بزاف د لجامعات بحال جاميعة محمد لخامس د الرباط، و جامعة السوربون و بوردو و پرينستون وهارڤارد. ف 1989 ربح لجائزة د لمغرب لكبيرة، و ف 2007 ريح جائزة سلطان بن علي العويس د الدراسات لادبية والنقد. كتوباتو. عبد لفتاح كيليطو عندو بزاف د لكتوبا معروفين، منهم اللي تترجمو للغات اخرا بحال لينݣليزية ولالمانية والصبليونية. من لكتوبا ديالو كاين: كيليطو الناقد. كيليطو كيعجبنا حيت كيتعامل مع النقد بطريقة مختلفة، كيفكّك المفهوم ديالو من الاساس. ما كيعجبوش داك الاسلوب الكلاسيكي فالنقد، اللي فيه الباحث كيبدا كيحكي على العصر، ومن بعد على حياة المؤلف، وفي الاخير كيهضر على الاعمال ديالو. كيليطو كيشوف ان هاد النموذج ولى بحال شي عادة طبيعية، مع انه غير طريقة فكرية تولدت فالعصر الحديث. الناقد، فهاد المنظور القديم، بحال الواعظ، كيدير راسو فموضع الحكم، كيميز بين الزوين والخايب، وبين الادب "الراقي" و"السوقي". اما كيليطو، كيف ما قال عبد السلام بنعبد العالي، كيبغي يشوف الادب “ما وراء الخير والشر”، وكيحاول يخرج النقد من عالم التقويم والتصنيف، باش يدير منو مغامرة، رحلة سندبادية كتسافر بين العوالم، كتخرجنا من المالوف وكتدخلنا فالغرابة. كنقراو كيليطو حيث حرّر النقد الادبي من الجمود ديالو، ونزّلو من البرج الاكاديمي العالي، ودار بيه رحلة لاكتشاف مجال غريب هو الادب العربي القديم. التجديد عندو جا من الاغتراب، من انه يمشي بعيد على المالوف، وهو اللي قال: "“الى بغا الواحد يتجدد خاصو يغترب، يبدل المقام، ويغرب كيفما كتدير الشمس. ”" ولكن كيليطو ما كيبغيش يستعمل كلمة "تراث"، حيت بالنسبة ليه هاد الكلمة كتفكرنا فركام ديال المعارف مخزونة فالخزائن وما بقاتش كتعيش معانا فالحياة اليومية. هو ما كيدرسش التراث باش يبقى فيه، ولكن باش يوصلو بالادب الحديث ويكسر القطيعة اللي بيناتهم. بهذا الشكل، كيليطو كيعيد اكتشاف الادب القديم وكيحولو لسرديات جديدة. معاه كنشوفو الجاحظ بحال واحد من المعاصرين ديالنا، وكَنسمعو مقامات الحريري بحال لحن الوداع اللي كينبّه على مرحلة الركود اللي غادي تجي فالادب العربي. مع كيليطو، كنكتاشفو المقامة بحال زهرة ما عرفناش كيفاش تفتحات، وكنلقاو لقاءات غريبة بحال دانتي والمعري، ابن رشد وبورخيس، ابن حزم وبروست، الجاحظ ومونتني، والشدياق مع نابوليون الثالث. واجمل ما فالنقد ديال كيليطو، هو انه "“كايحوّل عالم الحقيقة الى حكاية”"، كيف ما قال نيتشه.
ماو تسي طونݣ

ماو تسي طونݣ (بالشينوية: 毛澤東)، ولاّ ماو زيدونݣ (تولد ف 26 دجنبر 1893 - مات ف 9 شتنبر 1976 ف پيكين) كان سياسي توري شيوعي شينوي. هو اللي اسس لجمهورية د الشينوا الشعبية، و كان هو الرايس د لبلاد ود لحزب الشيوعي الشينوي من 1949 تا مات ف 1976. ماو كان متبع لاديولوجية لماركسية-اللينينية، و زاد عليها نضريات و ستراتيجيات ديالو. لايديولوجيا اللي خدم بيها تسمّات من بعد عليه، "لماوية". ف لوقت اللي حكم فيه ماو الشينوا، كانت لبلاد فيها حزب واحد، و تدارو بزاف د التبديلات. من التبديلات اللي معروفة بزاف هو لقرار ف 1958 باش تمشي لبلاد من لفلاحة للصناعة، و ما يبقاوش لفلاحة هوما مّالين لاراضي ديالهم، واللي خرجات منو اكبر مجاعة ف التاريخ د بنادم، ماتو فيها ما بين 20 و 40 مليون د الناس ف لبلاد.
فانطا

فانطا، (بلالمانية: Fanta)، هي موناضة باردة ديال لݣاز تابعة ل شاريكة ديال كوكا كولا، و عندها كتر من 150 مداق ف لعالم. لمداق اللي معروفا بيه ݣاع هو ديال الليمون. بدات فانطا ف المانيا ف وسط لحرب لعالمية التانية، و ب ضبط ف 1940، ملي ماقدروش الناس يشريو كوكا كولا حيت لميريكان كانت دايرا لحصار على النازيين. ختارع لفرع لالماني ديال كوكا كولا لموناضة جديدة و سماها فانطا على لكلمة لالمانية "فانطازي"، لي تاتعني لخيال، حيت دوزو بزاف د لوقت تيفكرو و يتخيلو باش لقاوه.
هاواي (موناضة)

هاواي (ب لفرانساوية: Hawaï)، هي موناضة باردة ديال لݣاز تابعة ل شاريكة ديال كوكا كولا. هي موناضة مغربية، و تصايبات اول مرة ف 1991 ف شركة ديال سيم (الشركة الصناعية المغربية). ف 1997، شرات كوكا كولا لماركة و ولاّت هي لي تاتبيعها. هاواي معروفة ب مداق واحد، هو طروپيكال. كانو فيها مداقات خرين من قبل بحال لكيوي (تدار ف 1996)، و لكن ماتباعوش مزيان وتحيّدو من سّوق. ف 2019، خرّجات لماركة موضيل جديد ب مداق لاناناس. هاواي تاتمشّا مزيان ف لمغريب، ؤ ف 2006 قالو 38% د نّاس بلي هي لموناضة لي عزيزة عليهم ݣاع. تاتباع تا ف بلدان خرة بحال صبانيا و تونس و سينيݣال.
ذ ؤفيس (سيرية ميريكانية)

ذ ؤفيس هيّا سيرية ميريكانية على شكل وتائقي د ضّحك ؤ سيتكوم، لي كاتبين لحياة ليومية ديال موضّافين ديال شركة خيالية سميتها داندر ميفلين. هاد سّيرية دازت ف قناة ان بي سي من 24 مارس 2005 تال 16 ماي 2013، ب مجموع ديال 9 د سّيزونات. ذ ؤفيس تبازات على سيرية ب نفس سّمية كانت دازت ف لبي بي سي من 2001 تال 2003، ؤ مّالينها هوما لكوميدي نّݣليزي لمشهور ريكي جيرڤي معا ستيفن مورتشنت. هاد سّيرية لميريكانية اضابطاها ݣريݣ دانيلز باش تدوز ف لميريكان، ؤ حتا جيرڤي كان من بين لمونتيجين ديالها. بحال سّيرية لاصلية، تصورات ذ ؤفيس ب كاميرا وحدة، بلا جمهور حاضر ف سّتوديو، ؤلا تسجيل ديال ضّحك، كيما كيكونو عادتن سّيتكومات، باش يكون عندها طابع ديال وتائقي د بصّح.
لقبر د كيروس

لقبر د كيروس (ب لفارسية، "ارامݣاه-ي كوروش-ي بوزورݣ") هيّا لبلاصة فين تّدفن كيروس لعضيم، لمؤسس ديال لامبراطورية لهخمينيشية. ضّاريح ديالو جا ف پاسارݣاد، لي هيّا مدينة اترية جات ف لجانوب د ايران، ؤ كاتّعتابر دابا ف لّيستة ديال مواقع تّرات لعالمي ديال ليونيسكو. ضّاريح كان حدد لموضع ديالو دّيپلوماسي ؤ لكاتب نّݣليزي دجيمس دجاستينيان موريير، لي عاش ف لقرن 19، ؤ كان قارنو معا لوصف لي كتبو لمؤرخ ليوناني اريانوص.
إينطرلينݣوي

اينطرلينݣوي لي كانت قبل كاتّسمّا ؤكسيضينطال هيّا لوغة عالمية موساعيدة طوّرها ايدݣار دي ڤال ف 1922. دي ڤال كان نشر تّفاصيل على لوغتو ف مجلة كانت كاتصدر ف مدينت راڤال (دابا طالين ف ايسطونيا) سميتها "كوصموݣلوط". ف 1929، بدّل ليها سّمية ل "كوصموݣلوطّا" ؤ ولات كاتصدر بشكل كامل ب هاد لّوغة. سّيستيم ديال هاد لّوغة مديور باش تكون لݣرامير ديالها ساهلة ؤ مافيهاش ستيتناءَات، ؤ لموعجام ديالها جامع كلمات معروفة من بزاف د لّوغات، معا سيستيم ديال شّتيقاق معتامد على لمزيودات د لبدية ؤ د لّخر. لينطرلينݣوي كانت عندها شعبية ف ؤروپا ؤ اسيا قبل لحرب لعالمية تّانية، وخا نّازيين حاولو يمنعوها. ؤ كانت هيّا تاني لوغة صطيناعية من حيت شّعبية مورا ليسپيرانطو. مورا لحرب، تبدّلات ليها سّمية من ؤكسضينطال (ب معنى "لغربية") ل اينطرلينݣوي، حيت ف ؤروپا شّرقية لي كانت تابعة ل لحاراكة شّيوعية، كانت سّمية لّولة كاتّير شّكوك. وخا داكشي تراجعات شّعبية ديالها ل صالح ليسپيرانطو ؤ لينطرلينݣوا، ؤ مؤخرا عاود رجع شوية لهتيمام بيها.
معهد ماساتشوستس دتكنولوجيا

معهد ماساتشوستس دتكنولوجيا (بلينݣليزية: Massachusetts Institute of Technology - MIT) ولاّ ام اي تي هي جامعة ميريكانية دلفلوس، تاسسات عام 1861، جات ف مدينة كامبريدج، ف ولاية ماساشوسيتس. ام اي تي جامعة معروفة فضومين ديال تكنولوجيا، و مصنفة فبزاف دتصنيفات من بين احسن لجامعات فلعالم. تيقراو ف ام اي تي كل عام 12. 000 طالب تقريبا، و فيها 5 د لمدارس. و 98 واحد من لي قراو فيها ربحو لجائزة دنوبل، و 26 لجائزة د تورينݣ، و 8 لميدالية د فيلدس.
پوليطيكنيك

پوليطيكنيك (بلفرانساوية: École polytechnique)، اللي كاتسمّا تا "لاكس" (X) هي مدراسة فرانساوية د لمهندسين تاسسات ف 1794. پوليطيكنيك متبعا النضام لعسكري، و هي وحدا من لمدارس اللي الدخلة و لقراية فيهم صعيبة، الشي اللي مخليها تكون مرتبا ما بين احسن لمدارس ف فرانسا.
كاس إفريقيا 2021

كاس افريقيا د 2021 ؤلا افكون 2021 ("AFCON 2021") ؤلا كان 2021 ("CAN 2021") هيّا كاس د افريقيا د لكورة د رّجال نمرة 33، لي كاتنضّمها لكونفيديرالية لافريقية د لكورة (لكاف). هاد تّورنوا نضّماتو لكاميرون من 9 يناير تال 6 فبراير 2022. ف لاصل تّورنوا كان خاصو يتّلعب ف يونيو ؤ يوليوز 2021، ولاكين ف 15 يناير 2020، لكاف علنات بلي غادي يتّلعب قبل، من 9 يناير تال 6 فبراير 2021، بسباب ضروف ديال طّقس ف لفترة د صّيف لي ماغاديش تكون مساعدة. ف 30 يونيو 2020، علنات لكاف على تّاجيل د تّورنوا ب عام، بسباب جّايحة د كوڤيد 19. لختيار ديال لبلاد لمضايفة. لقنوات لي مدوزين. لتحت ليستة د لي عندهوم لحقوق باش يدوزو كاس افريقيا 2021: پوليميك ؤ حوادت. تحكيم ف ماتش تونس ؤ مالي. ف لماتش لول د لݣروپ سادس بين تونس ؤ مالي، لحاكام زّامبي جاني سيكازوي حبس لماتش ف دقيقة 85 قبل ما يبدل رّي ديالو. موراها علن علا لمسالية د لماتش ف دقيقة 89 بلاما يحسب لوقت بدل ضايع، لي كان غادي يكون كبير حيت تدارو بزاف د تبديلات (9 تبديل بين لفراقي بجوج) ؤ جوج مرات كيڤيريفي معا لتحكيم لمعاون ب لڤيديو (ڤار) والاكين، مور 25 دقيقة علن لحاكام باش يكمل لماتش باش يتلعب 3 دقايق لي بقات، ؤ لمونتخاب تونسي رفض ؤ مابغاش يرجع يكملو. ف تقرير لي تدار من بعد قال بلي سيكازوي ضرباتو شمش، داكشي علاش ماحكمش مزيان لماتش. نشيد لوطني لموريطاني. قبل من لماطش تاني د لݣروپ سادس بين موريطانيا ؤ ݣامبيا، تلعب نشيد لوطني لموريطاني لقديم تلاتة د لمرات، ؤ لي كي هضر ف تيران علن بلي لعابة غادي يغنيو نشيد راسهم، والاكين محاولة تالتة كانت غالطة قطعوها مورما عاودو لعبو نشيد لقديم. تدافع لجمهور لكاميروني. ݣازون د تيران جاپوما.
مجمل تاريخ المغرب

مجمل تاريخ المغرب هو كتاب تاريخي مغريبي كتبو لمؤريخ عبد الله العروي. تنشر لكتاب ف 1984، نتاقد فيه لعروي مؤلفات ستيعمار ؤ لمؤريخين لمستشريقين ؤ صحح فيه شي مغالطات تّاريخية على لمغريب، وعطا مفهوم تاريخ من منضور فلسافي وعطا لاهمية ديال تاريخ د لمغريب، وصفحات ديالو واصلين 693 لصفحة و 3 اجزاء لي تجمعوا مؤخرا ف كتاب واحد.